arnastofnun/IGC-2024 huggingface dataset:
Stofnun þjóðbúningaráðs Nefndarálit - þingskjal nr. 1102

123. löggjafarþing 1998–99.

Þskj. 1102 - 203. mál.

Nefndarálit um till. til þál. um stofnun þjóðbúningaráðs.

Frá menntamálanefnd.

Nefndin hefur fjallað um málið. Umsagnir bárust frá Kvenfélagasambandi Íslands, Þjóðminjasafni Íslands, Elsu E. Guðjónsson, textíl- og búningafræðingi, Árbæjarsafni og Heimilisiðnaðarfélagi Íslands.

Íslenskir búningar eru hluti af íslenskri menningu og setja svip á hátíðisdaga þjóðarinnar. Séu þeir bornir af kunnáttu eru þeir vel til þess fallnir að vekja athygli á íslenskri menningu. Þeir eru arfleifð sem ber að vernda og virða og því mikilvægt að varðveita þekkingu á þeim og gerð þeirra.

Í tillögunni er lagt til að þjóðbúningaráði verði falið að setja upp ráðgjafarþjónustu sem afli heimilda um íslenska þjóðbúninginn og sinni á sem aðgengilegastan hátt miðlun upplýsinga til almennings. Auk þess verði því falið að stuðla að því að sérfræðingur með menntun á sviði búninga og textíla verði ráðinn hið fyrsta við Þjóðminjasafn Íslands. Verkefni sérfræðingsins yrði m.a. að vinna úr og ganga frá skrám, sýnishornum og upplýsingum sem safnið fengi frá leiðbeiningarþjónustunni sem ráðinu yrði falið að starfrækja, auk þess að vinna að rannsóknum á sviði búninga og textíla.

Í tillögunni er enn fremur lagt til að ráðinu verði falið að beita sér fyrir því að markviss fræðsla um íslenska þjóðbúninga verði tekin upp í grunnskólum landsins jafnframt því að kennurum og kennaraefnum verði séð fyrir staðgóðri þekkingu á þeim. Til að viðhalda þekkingu á íslenskum þjóðbúningum verður að telja æskilegt að kynning á þeim fari fram á einhverju stigi grunnskólans, t.d. í tengslum við kennslu í sögu eða samfélagsfræði.

Nefndin mælir með að tillagan verði samþykkt óbreytt.

Alþingi, 9. mars 1999.

Sigríður A. Þórðardóttir,

form., frsm.

Hjálmar Árnason.

Arnbjörg Sveinsdóttir.

Kristín Ástgeirsdóttir.

Guðný Guðbjörnsdóttir.
Kortlagning ósnortinna víðerna á Íslandi Nefndarálit - þingskjal nr. 1103

123. löggjafarþing 1998–99.

Þskj. 1103 - 327. mál.

Nefndarálit um till. til þál. um kortlagningu ósnortinna víðerna á Íslandi.

Frá umhverfisnefnd.

Nefndin hefur fjallað um málið. Umsagnir bárust um það frá umhverfisnefnd Félags íslenskra náttúrufræðinga og Landmælingum Íslands.

Í tillögunni er lagt til að umhverfisráðherra verði falið að láta kortleggja ósnortin víðerni á Íslandi. Fyrir tæpum tveimur árum samþykkti Alþingi þingsályktunartillögu um varðveislu ósnortinna víðerna Íslands þar sem umhverfisráðherra var falin stefnumörkun um varðveislu þeirra og að stofna starfshóp sem falið yrði það verkefni að skilgreina hugtakið ósnortin víðerni. Starfshópurinn var stofnaður í september 1997 og lauk hann störfum í febrúar á síðasta ári. Í frumvarpi til laga um náttúruvernd sem nú liggur fyrir þinginu er lagt til að skilgreining sú sem hópurinn lagði til á ósnortnum víðernum verði lögfest. Nefndin telur að eðlilegt framhald þessa máls sé að ósnortin víðerni landsins verði kortlögð.

Nefndin leggur til að tillagan verði samþykkt.

Alþingi, 9. mars 1999.

Ólafur Örn Haraldsson,

form., frsm.

Margrét Frímannsdóttir.

Hjörleifur Guttormsson.

Árni M. Mathiesen.

Magnús Árni Magnússon.

Kristján Pálsson.

Ísólfur Gylfi Pálmason.
Íþróttasamstarf milli Vestur-Norðurlanda Nefndarálit - þingskjal nr. 1106

123. löggjafarþing 1998–99.

Þskj. 1106 - 196. mál.

Nefndarálit um till. til þál. um eflingu íþróttasamstarfs milli Vestur-Norðurlanda.

Frá menntamálanefnd.

Nefndin hefur fjallað um tillöguna sem flutt er af þingmönnum í Íslandsdeild Vestnorræna ráðsins. Alþingi hefur lagt áherslu á góð og náin samskipti við næstu nágranna okkar, Færeyinga og Grænlendinga. Telur nefndin að tillagan falli vel að þeim markmiðum og leggur til að hún verði samþykkt.

Alþingi, 9. mars 1999.

Sigríður A. Þórðardóttir,

form., frsm.

Hjálmar Árnason.

Svanfríður Jónasdóttir.

Kristín Ástgeirsdóttir.

Arnbjörg Sveinsdóttir.

Tómas Ingi Olrich.

Guðný Guðbjörnsdóttir.

Árni Johnsen.

Ólafur Örn Haraldsson.
Internetsamvinna skóla á Vestur-Norðurlöndum Nefndarálit - þingskjal nr. 1107

123. löggjafarþing 1998–99.

Þskj. 1107 - 195. mál.

Nefndarálit um till. til þál. um eflingu internetsamvinnu skóla á Vestur-Norðurlöndum.

Frá menntamálanefnd.

Nefndin hefur fjallað um tillöguna sem flutt er af þingmönnum í Íslandsdeild Vestnorræna ráðsins. Alþingi hefur lagt áherslu á góð og náin samskipti við næstu nágranna okkar, Færeyinga og Grænlendinga. Telur nefndin að tillagan falli vel að þeim markmiðum og leggur til að hún verði samþykkt.

Alþingi, 9. mars 1999.

Sigríður A. Þórðardóttir,

form., frsm.

Hjálmar Árnason.

Svanfríður Jónasdóttir.

Kristín Ástgeirsdóttir.

Arnbjörg Sveinsdóttir.

Tómas Ingi Olrich.

Guðný Guðbjörnsdóttir.

Árni Johnsen.

Ólafur Örn Haraldsson.
Stofnun vestnorræns menningarsjóðs Nefndarálit - þingskjal nr. 1108

123. löggjafarþing 1998–99.

Þskj. 1108 - 197. mál.

Nefndarálit um till. til þál. um að setja á stofn vestnorrænan menningarsjóð.

Frá menntamálanefnd.

Nefndin hefur fjallað um tillöguna sem flutt er af þingmönnum í Íslandsdeild Vestnorræna ráðsins.

Nefndin tekur undir þá skoðun flutningsmanna að ein af forsendum þess að sameiginleg menning Vestur-Norðurlanda nái að styrkja stöðu sína og eflast í framtíðinni sé að sköpuð verði betri skilyrði fyrir menningarlega samvinnu þeirra á milli. Tillögur menntamálanefndar um samþykkt þingsályktunartillagna um eflingu internetsamvinnu skóla á Vestur-Norðurlöndum og eflingu íþróttasamstarfs milli Vestur-Norðurlanda ganga í þessa átt.

Vestnorræna ráðið samþykkti á ársfundi sínum í júní á síðasta ári að stofnun sérstaks vestnorræns menningarsjóðs væri leið að því marki að efla og þróa menningarsamstarf landanna. Nefndin telur þá hugmynd athyglisverða en telur eðlilegt að hún verði rædd nánar milli ríkisstjórna landanna og þeim gefinn kostur á að útfæra hana frekar eða koma fram með aðrar sambærilegar hugmyndir.

Nefndin leggur til að tillögunni verði vísað til ríkisstjórnarinnar.

Alþingi, 9. mars 1999.

Sigríður A. Þórðardóttir,

form., frsm.

Hjálmar Árnason.

Svanfríður Jónasdóttir.

Kristín Ástgeirsdóttir.

Arnbjörg Sveinsdóttir.

Tómas Ingi Olrich.

Guðný Guðbjörnsdóttir.

Árni Johnsen.

Ólafur Örn Haraldsson.
Hvalveiðar Þingsályktun - þingskjal nr. 1120

123. löggjafarþing 1998–99.

Nr. 8/123

Þskj. 1120 - 92. mál.

Þingsályktun um hvalveiðar.

Alþingi ályktar að hefja skuli hið fyrsta hvalveiðar hér við land og tekur fram að ályktun þess frá 2. febrúar 1983 stendur ekki í vegi fyrir því. Veiðarnar fari fram á grundvelli vísindalegrar ráðgjafar Hafrannsóknastofnunarinnar og undir eftirliti stjórnvalda.

Alþingi leggur áherslu á óskoraðan fullveldisrétt Íslands við nýtingu hvalastofna á íslensku hafsvæði í samræmi við alþjóðlegar skuldbindingar um sjálfbæra nýtingu lifandi auðlinda.

Alþingi felur ríkisstjórninni að undirbúa hvalveiðar, meðal annars með því að kynna málstað og sjónarmið Íslendinga meðal viðskiptaþjóða okkar. Undirbúningur miði að því að veiðar geti hafist sem fyrst. Kostnaður við kynninguna verði greiddur úr ríkissjóði. Öllu kynningarstarfi verði flýtt svo sem auðið er.

Samþykkt á Alþingi 10. mars 1999.
Átak til að draga úr reykingum kvenna Þingsályktun - þingskjal nr. 1121

123. löggjafarþing 1998–99.

Nr. 9/123

Þskj. 1121 - 95. mál.

Þingsályktun um sérstakt átak til að draga úr reykingum kvenna.

Alþingi ályktar að fela heilbrigðisráðherra að efna til sérstaks átaks til að draga úr reykingum kvenna. Verði sjónum einkum beint að stúlkum og ungum konum þannig að takast megi að koma í veg fyrir að stúlkur hefji reykingar og þær sem byrjaðar eru hætti.

Samþykkt á Alþingi 10. mars 1999.
Vegtollar Þingsályktun - þingskjal nr. 1122

123. löggjafarþing 1998–99.

Nr. 10/123

Þskj. 1122 - 45. mál.

Þingsályktun um vegtolla.

Alþingi ályktar að fela ríkisstjórninni að skipa nefnd er kanni hvort unnt sé og skynsamlegt að beita vegtollum til þess að draga úr þörf fyrir gerð samgöngumannvirkja, stuðla að minni mengun og afla fjár til vegagerðar. Miðað verði við að heildarskattheimta af bifreiðum og umferð aukist ekki.

Samþykkt á Alþingi 10. mars 1999.
Rannsóknir á gerð vöruhafnar í Þorlákshöfn Þingsályktun - þingskjal nr. 1123

123. löggjafarþing 1998–99.

Nr. 11/123

Þskj. 1123 - 378. mál.

Þingsályktun um rannsóknir á gerð vöruhafnar í Þorlákshöfn.

Alþingi ályktar að fela samgönguráðherra að hlutast til um að Siglingastofnun Íslands hefji sem fyrst undirbúningsrannsóknir og hagrænar athuganir á stækkun hafnarinnar í Þorlákshöfn.

Samþykkt á Alþingi 10. mars 1999.
Vatnajökulsþjóðgarður Breytingartillaga - þingskjal nr. 1124

123. löggjafarþing 1998–99.

Þskj. 1124 - 16. mál.

Breytingartillaga við till. til þál. um þjóðgarða á miðhálendinu.

Frá Ólafi Erni Haraldssyni.

Fyrirsögn tillögunnar verði: Till. til þál. um Vatnajökulsþjóðgarð.
Íslenski hesturinn Þingsályktun - þingskjal nr. 1126

123. löggjafarþing 1998–99.

Nr. 12/123

Þskj. 1126 - 342. mál.

Þingsályktun um íslenska hestinn.

Alþingi ályktar að fela landbúnaðarráðherra að undirbúa í samvinnu við önnur stjórnvöld og samtök að íslenskir hestar og hestamenn gegni veigamiklu hlutverki við opinberar móttökur erlendra þjóðhöfðingja og við önnur hátíðleg tækifæri.

Samþykkt á Alþingi 10. mars 1999.
Framleiðsla íslenskra matvæla á forsendum sjálfbærrar þróunar Þingsályktun - þingskjal nr. 1127

123. löggjafarþing 1998–99.

Nr. 13/123

Þskj. 1127 - 100. mál.

Þingsályktun um framleiðslu íslenskra matvæla á forsendum sjálfbærrar þróunar.

Alþingi ályktar að stefna beri að því að matvælaframleiðsla á Íslandi skuli vera á forsendum sjálfbærrar þróunar fyrir árið 2003.

Jafnframt skuli stefnt að því að auka hlut landbúnaðarafurða sem vottaðar eru lífrænar.

Samþykkt á Alþingi 10. mars 1999.
Þriggja fasa rafmagn Þingsályktun - þingskjal nr. 1128

123. löggjafarþing 1998–99.

Nr. 14/123

Þskj. 1128 - 204. mál.

Þingsályktun um þriggja fasa rafmagn.

Alþingi ályktar að fela ríkisstjórninni að skipa nefnd sem geri úttekt á því hve mikið vanti á raflagnir fyrir þriggja fasa rafmagn í landinu. Nefndinni verði falið að meta þörf atvinnulífsins á landsbyggðinni fyrir þriggja fasa rafmagn og jafnframt að leggja mat á kostnað við að tryggja öllum landsmönnum aðgang að því.

Samþykkt á Alþingi 10. mars 1999.
Íslenskt táknmál sem móðurmál heyrnarlausra Nefndarálit - þingskjal nr. 1137

123. löggjafarþing 1998–99.

Þskj. 1137 - 5. mál.

Nefndarálit um till. til þál. um að íslenska táknmálið verði viðurkennt móðurmál heyrnarlausra.

Frá menntamálanefnd.

Nefndin hefur fjallað um málið og fengið umsagnir frá svæðisskrifstofum málefna fatlaðra á Norðurlandi vestra, á Vestfjörðum, á Suðurlandi og á Austurlandi, Heyrnar- og talmeinastöð Íslands, Öryrkjabandalagi Íslands, Samskiptamiðstöð heyrnarlausra og heyrnarskertra, Námsgagnastofnun, félagsmálaráðuneyti, Vesturhlíðarskóla, Heyrnarhjálp og Félagi heyrnarlausra.

Í tillögunni er lagt til að menntamálaráðherra verði falið að undirbúa frumvarp til laga um að íslenska táknmálið verði viðurkennt sem móðurmál heyrnarlausra hér á landi.

Eins og segir í greinargerð með tillögunni er íslenskan ekki viðurkennt móðurmál Íslendinga í lögum eða stjórnarskránni enda gerist þess ekki þörf, hún er móðurmál Íslendinga og enginn dregur það í efa. Yrði það lögfest að íslenska táknmálið verði viðurkennt sem móðurmál heyrnarlausra hér á landi mundi það hafa víðtæk áhrif. Slíka lagasetningu þyrfti að undirbúa af kostgæfni til að hún skilaði tilætluðum árangri. Af þeirri ástæðu telur nefndin ekki rétt að tillagan verði samþykkt óbreytt. Menntamálanefnd telur mikilvægt að málið verði skoðað vel og gerð athugun á hvort rétt sé að festa það í lög að táknmálið verði móðurmál heyrnarlausra eða hvort hægt sé að tryggja réttarstöðu heyrnarlausra á annan hátt.

Á undanförnum árum hefur ýmislegt áunnist í málefnum heyrnarlausra. Má sem dæmi nefna Samskiptamiðstöðina og kennslu í táknmálstúlkun í Háskóla Íslands.

Nefndin leggur til að tillagan verði samþykkt með svohljóðandi

BREYTINGU:

Tillögugreinin orðist svo:

Alþingi ályktar að menntamálaráðherra verði falið að láta gera athugun á réttarstöðu heyrnarlausra hér á landi í samanburði við réttarstöðu heyrnarlausra í nágrannalöndunum með það að markmiði að tryggja sem best stöðu íslenska táknmálsins.

Alþingi, 10. mars 1999.

Sigríður A. Þórðardóttir,

form., frsm.

Svanfríður Jónasdóttir.

Hjálmar Árnason.

Tómas Ingi Olrich.

Kristín Ástgeirsdóttir.

Arnbjörg Sveinsdóttir.

Ólafur Örn Haraldsson.

Guðný Guðbjörnsdóttir.

Árni Johnsen.
Vatnajökulsþjóðgarður Þingsályktun - þingskjal nr. 1144

123. löggjafarþing 1998–99.

Nr. 15/123

Þskj. 1144 - 16. mál.

Þingsályktun um Vatnajökulsþjóðgarð.

Alþingi ályktar að fela umhverfisráðherra að láta kanna, í samvinnu við skipulagsyfirvöld og hugsanlega rétthafa, möguleika á að stofna Vatnajökulsþjóðgarð.

Umhverfisráðherra kynni Alþingi stöðu málsins á vorþingi árið 2000 með það í huga að unnt verði að stofna Vatnajökulsþjóðgarð á aldamótaárinu.

Samþykkt á Alþingi 10. mars 1999.
Samningur um bann við notkun jarðsprengna Þingsályktun - þingskjal nr. 1158

123. löggjafarþing 1998–99.

Nr. 16/123

Þskj. 1158 - 581. mál.

Þingsályktun um fullgildingu samnings um bann við notkun, birgðasöfnun, framleiðslu og flutningi jarðsprengna gegn liðsafla og um eyðingu þeirra.

Alþingi ályktar að heimila ríkisstjórninni að fullgilda fyrir Íslands hönd samning um bann við notkun, birgðasöfnun, framleiðslu og flutningi jarðsprengna gegn liðsafla og um eyðingu þeirra sem samþykktur var í Ósló 18. september 1997.

Samþykkt á Alþingi 10. mars 1999.
Staðfesting samninga um loðnustofninn á hafsvæðinu milli Grænlands, Íslands og Jan Mayen Þingsályktun - þingskjal nr. 1159

123. löggjafarþing 1998–99.

Nr. 17/123

Þskj. 1159 - 573. mál.

Þingsályktun um staðfestingu samninga um loðnustofninn á hafsvæðinu

milli Grænlands, Íslands og Jan Mayen.

Alþingi ályktar að heimila ríkisstjórninni að staðfesta fyrir Íslands hönd eftirtalda samninga um loðnustofninn á hafsvæðinu milli Grænlands, Íslands og Jan Mayen sem gerðir voru í Reykjavík 18. júní 1998:

1. Samning milli Íslands, Grænlands/Danmerkur og Noregs um loðnustofninn á hafsvæðinu milli Grænlands, Íslands og Jan Mayen.

2. Samning um gagnkvæmar veiðar í fiskveiðilögsögu Íslands og Grænlands.

3. Tvíhliða samkomulag milli Íslands og Noregs.

Samþykkt á Alþingi 10. mars 1999.
Markaðs- og söluátak á íslensku dilkakjöti erlendis Þingsályktun - þingskjal nr. 1160

123. löggjafarþing 1998–99.

Nr. 18/123

Þskj. 1160 - 160. mál.

Þingsályktun um markaðs- og söluátak á íslensku dilkakjöti erlendis.

Alþingi ályktar að fela landbúnaðarráðherra að leita samstarfs við samtök og fyrirtæki í atvinnulífinu um gerð markaðsáætlunar um sölu á íslensku dilkakjöti erlendis.

Samþykkt á Alþingi 10. mars 1999.
Kræklingarækt Þingsályktun - þingskjal nr. 1161

123. löggjafarþing 1998–99.

Nr. 19/123

Þskj. 1161 - 241. mál.

Þingsályktun um stuðning ríkisvaldsins við kræklingarækt og annan fjörubúskap.

Alþingi ályktar að fela ríkisstjórninni að undirbúa, með lagasetningu ef þarf, kræklingaeldi og hvers konar annan fjörubúskap sem ætla má að verði á næstu árum tekinn upp á lögbýlum sem aðgang eiga að sjó og að sjá til þess að á viðeigandi rannsóknastofnunum verði sú sérfræðiþekking fyrir hendi sem að haldi má koma og þarf til þess að leiðbeina væntanlegum ræktendum skelfisks og hafa fullnægjandi eftirlit með framleiðslu þeirra í samræmi við kröfur einstakra markaða.

Samþykkt á Alþingi 10. mars 1999.
Stofnun þjóðbúningaráðs Þingsályktun - þingskjal nr. 1162

123. löggjafarþing 1998–99.

Nr. 20/123

Þskj. 1162 - 203. mál.

Þingsályktun um stofnun þjóðbúningaráðs.

Alþingi ályktar að fela menntamálaráðherra að koma á fót þjóðbúningaráði til að varðveita þekkingu á íslenskum búningum og gerð íslenskra búninga. Ráðinu verði falið að koma á fót leiðbeiningarþjónustu.

Samþykkt á Alþingi 10. mars 1999.
Kortlagning ósnortinna víðerna á Íslandi Þingsályktun - þingskjal nr. 1169

123. löggjafarþing 1998–99.

Nr. 21/123

Þskj. 1169 - 327. mál.

Þingsályktun um kortlagningu ósnortinna víðerna á Íslandi.

Alþingi ályktar að fela umhverfisráðherra að láta kortleggja ósnortin víðerni á Íslandi. Gerð verði áætlun um verkefnið, umfang þess og kostnað, og nauðsynleg framlög mörkuð í fjárlögum.

Samþykkt á Alþingi 10. mars 1999.
Íþróttasamstarf milli Vestur-Norðurlanda Þingsályktun - þingskjal nr. 1178

123. löggjafarþing 1998–99.

Nr. 22/123

Þskj. 1178 - 196. mál.

Þingsályktun um eflingu íþróttasamstarfs milli Vestur-Norðurlanda.

Alþingi ályktar að fela menntamálaráðherra Íslands að setja, í samvinnu við menntamálaráðherra Færeyja og Grænlands, á fót vinnuhóp til þess að móta tillögur til eflingar samstarfi landanna þriggja í íþróttamálum.

Samþykkt á Alþingi 11. mars 1999.
Internetsamvinna skóla á Vestur-Norðurlöndum Þingsályktun - þingskjal nr. 1179

123. löggjafarþing 1998–99.

Nr. 23/123

Þskj. 1179 - 195. mál.

Þingsályktun um eflingu internetsamvinnu skóla á Vestur-Norðurlöndum.

Alþingi ályktar að fela menntamálaráðherra Íslands, í samvinnu við menntamálaráðherra Færeyja og Grænlands, að hvetja til og beita sér fyrir aukinni samvinnu skóla í löndunum þremur varðandi samskipti og samvinnu á internetinu.

Samþykkt á Alþingi 11. mars 1999.
Vinnuumhverfi sjómanna Þingsályktun - þingskjal nr. 1180

123. löggjafarþing 1998–99.

Nr. 24/123

Þskj. 1180 - 81. mál.

Þingsályktun um vinnuumhverfi sjómanna.

Alþingi ályktar að fela ríkisstjórninni að stuðla að því að vinnuumhverfi sjómanna sé bætt. Meðal annars þarf að huga að mengunarvörnum um borð í skipum, eftirliti með meðferð matvæla og meðferð hættulegra efna, auk þess sem gefa þarf gaum að vinnuvernd um borð í fiskiskipum og kaupskipum á þann hátt að um vinnuumhverfi sjómanna gildi vinnu-, hollustu- og mengunarvarnareglur sambærilegar við þær sem gilda hjá öðrum starfsstéttum.

Samþykkt á Alþingi 11. mars 1999.
Íslenskt táknmál sem móðurmál heyrnarlausra Þingsályktun - þingskjal nr. 1181

123. löggjafarþing 1998–99.

Nr. 25/123

Þskj. 1181 - 5. mál.

Þingsályktun um að íslenska táknmálið verði viðurkennt móðurmál heyrnarlausra.

Alþingi ályktar að menntamálaráðherra verði falið að láta gera athugun á réttarstöðu heyrnarlausra hér á landi í samanburði við réttarstöðu heyrnarlausra í nágrannalöndunum með það að markmiði að tryggja sem best stöðu íslenska táknmálsins.

Samþykkt á Alþingi 11. mars 1999.
Langtímaáætlun í gerð jarðganga á Íslandi Þingsályktun - þingskjal nr. 1191

123. löggjafarþing 1998–99.

Nr. 26/123

Þskj. 1191 - 356. mál.

Þingsályktun um langtímaáætlun í gerð jarðganga á Íslandi.

Alþingi ályktar að fela samgönguráðherra að vinna langtímaáætlun um gerð jarðganga á Íslandi. Áætlunin feli í sér úttekt á kostum sem taldir eru á jarðgangagerð á landinu, kostnaðarmat og arðsemismat einstakra framkvæmda og forgangsröðun verkefna. Sérstaklega verði horft til framkvæmda sem rjúfa vetrareinangrun, koma í stað annarrar kostnaðarsamrar vegagerðar, stytta vegalengdir eða stækka atvinnusvæði. Áætlunin liggi fyrir áður en lokið verður við næstu reglulegu endurskoðun vegáætlunar.

Samþykkt á Alþingi 11. mars 1999.
Frestun á fundum Alþingis Þingsályktun - þingskjal nr. 1196

123. löggjafarþing 1998–99.

Nr. 27/123

Þskj. 1196 - 611. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 10. mars 1999 eða síðar, ef nauðsyn krefur, til 25. mars 1999.

Samþykkt á Alþingi 11. mars 1999.
Frestun á fundum Alþingis Þingsályktun - þingskjal nr. 1232

123. löggjafarþing 1998–99.

Nr. 28/123

Þskj. 1232 - 615. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 25. mars 1999.

Samþykkt á Alþingi 25. mars 1999.
Skipun nefndar um einföldun á tekjukerfi ríkissjóðs Þingsályktunartillaga - þingskjal nr. 654

123. löggjafarþing 1998–99.

Þskj. 654 - 385. mál.

Tillaga til þingsályktunar um að skipa nefnd sem geri tillögur um einföldun á tekjukerfi ríkissjóðs.

Flm.: Gunnlaugur M. Sigmundsson.

Alþingi ályktar að fela ríkisstjórninni að skipa nefnd sem geri tillögur um einföldun á tekjukerfi ríkissjóðs með sameiningu og fækkun skatta og fækkun endurgreiðsluliða í tekjuskattskerfinu. Jafnframt verði nefndinni falið að endurskoða innheimtukerfi skattsins og semja tillögur sem leitt gætu til sparnaðar í rekstri og bættrar innheimtu.

Greinargerð.

Á árunum upp úr 1970 var unnið þarft verk við afnám ýmissa smáskatta. Skattar þessir gáfu ríkissjóði litlar tekjur en voru dýrir í innheimtu auk þess sem dýrt var fyrir almenning og atvinnulíf að halda utan um gjaldskylduna. Telja má til árangurs af þessu starfi þá einföldun sem orðið hefur á skattframtölum einstaklinga eftir að flestir frádráttarliðir voru afnumdir en skattprósentan lækkuð á móti. Með tímanum hefur mönnum hins vegar gleymst hversu flókið skattkerfið var orðið. Upp hafa komið hugmyndir um nýja frádráttarliði frá tekjuskatti einstaklinga auk þess sem stjórnvöld hafa verið iðin við að taka upp nýja smáskatta sem eru dýrir í innheimtu og kostar atvinnulífið mikið að standa skil á. Íslenskt atvinnulíf á í alþjóðlegri samkeppni og miklu skiptir að skattlagning þess sé hvorki þung í vöfum né flókin.

Í tillögunni er gert ráð fyrir að endurgreiðslur í tekjuskattskerfinu komi einnig til endurskoðunar en sýnt hefur verið fram á að ef slíkum frádráttarliðum væri fækkað mætti einfalda kerfið og taka upp mjög lága tekjuskattsprósentu.

Fjöldi skatta og gjalda er mikill og erfitt að henda reiður á þeim. Samkvæmt greiðsluáskorun innheimtumanna ríkissjóðs frá því í júní 1998 er um að ræða eftirfarandi gjöld, skatta og álögur, en vera kann að einstök gjöld hafi nú verið felld niður og önnur tekin upp:

Innheimtukerfi ríkissjóðs er kostnaðarsamt og starfskraftar mjög dreifðir. Löggjöfin heimilar ekki að unnt sé að koma við hagræðingu eins og þeirri að fela tilteknum skattstofum eða innheimtuaðilum að sjá alfarið um álagningu og innheimtu tiltekinna gjalda. Sum gjaldanna sem tilgreind eru hér að framan greiða aðeins sárafáir gjaldendur á landinu öllu, en framkvæmd álagningar og innheimta er samt sem áður falin mörgum aðilum. Þingsályktunartillaga þessi felur í sér að tilhögun allrar innheimtu á vegum ríkissjóðs verði endurskoðuð með aukna hagræðingu í rekstri og sparnað í huga. Þrjátíu aðilar sjá nú um innheimtu þessara gjalda. Þeir eru:

Því verður ekki trúað að óreyndu að fyrirkomulag sem byggist á því að fela þrjátíu aðilum að innheimta skatta og gjöld ríkissjóðs sé hagkvæmasta leiðin. Starf nefndar sem þeirrar sem hér er gerð tillaga um leiðir hugsanlega í ljós hvort svo er.
Frestun á fundum Alþingis Þingsályktun - þingskjal nr. 710

123. löggjafarþing 1998–99.

Nr. 4/123

Þskj. 710 - 430. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 13. janúar 1999 til 2. febrúar 1999.

Samþykkt á Alþingi 13. janúar 1999.